บริการเต็มที่แต่ทำตามคำสั่งเท่านั้น
คุณจามรี อนุรัตน์ ผู้สื่อข่าววีโอเอ มีรายงานพิเศษเกี่ยวกับการให้บริการด้านต่างๆ ในสหรัฐอเมริกา
ชาวต่างชาติที่เคยไปเที่ยวเมืองไทย มักพกพาภาพความประทับใจของคนไทยในความมีน้ำใจ ที่เต็มเปี่ยมของคนไทย เพราะ คนไทยเราถ้าใครยึดวิถีทางทำมาหากินในงานที่เกี่ยวข้องกับการให้บริการประชาชน ไม่ว่าจะทำอาชีพอะไรส่วนใหญ่ย่อมต้องทุ่มเท ทั้งแรงกายแรงใจ รวมทั้งต้องใส่ใจทุกเรื่องที่เกี่ยวข้องเพื่อให้เกิดความประทับใจของผู้มารับบริการ ไม่ว่าจะเป็นงานโรงแรม งานภัตตาคารร้านอาหาร แต่ที่อเมริกาผู้ที่ทำงานบริการดูเหมือนจะทำงานอย่างเต็มที่เหมือนกัน แต่เฉพาะที่ได้รับการร้องขอเท่านั้น ไม่มีการให้บริการเพิ่มเติมนอกเหนือจากรายการอื่นๆ ตัวอย่างของเรื่องนี้เกิดขึ้นกับเจ้าหน้าที่ พี่ทีมงานของวีโอเอนี่เองไปใช้บริการเปลี่ยนยาง ช่างก็จะดำเนินการเปลี่ยนยางให้ใหม่ ตั้งศูนย์ถ่วงล้อให้ตามความต้องการอย่างดี แต่เชื่อหรือไม่ว่าเมื่อเจ้าของรถไปรอรับรถเมื่อช่างเปลี่ยนล้อเสร็จ สอบถามว่าได้เช็คลมยางให้เท่ากันทั้งสี่ล้อหรือไม่ คำตอบที่ได้รับก็จะได้ฟังแบบซึ้งในน้ำใจเลยว่า ก็ท่านไม่ได้สั่งให้เช็คหรือสูบลมยางด้วยนี่ สั่งแค่เพียงเปลี่ยนล้ออย่างเดียว ฟังคำตอบแบบนี้คงเรียกว่าไม่มีน้ำใจทำให้เต็ม ๆ หรือให้บริการแบบครบวงจรอย่างดี อย่างไรก็ตามก็ยังคงมีบริการอีกอย่างหนึ่งของคนในอเมริกาที่ขอชื่นชมเพราะเป็นการสร้างความประทับใจให้กับลูกค้า โดยเป็นงานบริการทางด้านการขายปลีก เพราะสามารถแลกเปลี่ยนสินค้า หรือขอเงินคืนได้เลยถ้าของที่ซื้อไป เช่น เสื้อผ้า รองเท้า ของเล่นเด็ก ผิดขนาด ผิดประเภท พนักงานบริการจะไม่มีคำว่าปฏิเสธจะยินดีบริการเต็มที่ให้คืน ตราบเท่าที่มีใบเสร็จมายืนยัน ภายในระยะเวลาที่ได้กำหนดไว้ ฟังถึงตรงนี้ก็คงเป็นเรื่องของลูกค้า หรือผู้ไปใช้บริการ ที่ต้องกำชับพนักงานเจ้าหน้าที่ให้ดี ไม่อย่างนั้นจะกลับมาแบบฝืนยิ้มไม่ออกว่า บริการเต็มที่แต่ทำตามคำสั่งเท่านั้น